Na temelju Odluke o korištenju školskih sportskih dvorana te ostalih prostora i oprema školskih ustavna kojih je osnivač Krapinsko-zagorska županija, KLASA:602-06/23-01/11, URBROJ:2140-02-23-1, od dana 13.02.2023. godine, a sukladno članku 24. Statuta Osnovne škole Antuna Mihanovića Petrovsko**,** Školski odbor na sjednici održanoj dana 26.4. 2023. godine donosi

**P R A V I L N I K**

 **o** **korištenju školske sportske dvorane te ostalih prostora i opreme**

**Osnovne škole Antuna Mihanovića Petrovsko**

**Članak 1.**

Ovim Pravilnikom utvrđuju se uvjeti, kriteriji i postupak pod kojima Osnovna škola Antuna Mihanovića Petrovsko(u daljnjem tekstu: Škola), može davati drugim pravnim i fizičkim osobama (dalje u tekstu: Korisnik) na korištenje školsku sportsku dvorane te ostale školske prostore i opremu.

**Članak 2.**

Predmetom davanja na korištenje mogu biti:

1. Sportske dvorane, sportska igrališta, učionice, informatičke učionice, dvorane za sastanke (predvorje Škole), zajednički prostori i ostali prostori,
2. Prostor za pružanje jednostavnih ugostiteljskih usluga, prostor za smještaj automata za napitke s priključkom električne energije i vode, otvoreni prostor za postavljanje kioska i slične namjene,
3. Oprema i ostalo.

**Članak 3.**

Škola može dati na korištenje prostore i opremu iz članka 2. pod uvjetom da se:

* ne ometa ostvarivanje nastavnog plana i programa,
* naknada za korištenje naplaćuje svaki mjesec na žiro-račun Škole,
* vodi odgovarajuća evidencija o zaključivanju ugovora o davanju na korištenje te propisana knjigovodstvena evidencija.

**Članak 4.**

Pri davanju na korištenje školskih sportskih dvorana te ostalog prostora i opreme prednost imaju programi za djecu i mlade.

**Članak 5.**

Škola ni na koji način ne snosi odgovornost za ozljede nastale pri neovlaštenom, nedozvoljenom, nepravilnom ili nestručnom korištenju sprava i opreme koja je sastavni dio dvorane i ostalog prostora Škole, te ozljede nastale vlastitom krivnjom.

Upotreba gimnastičkih i ostalih sprava posebno se naznačuje u ugovoru o korištenju dvorane.

Korisnik dvorane i ostalog prostora Škole ne smije svoje ugovorne termine ustupiti drugim korisnicima, davati u podnajam ili sl. niti koristiti dvoranu i ostali prostor u druge svrhe koje nisu prethodno ugovorene.

**Članak 6.**

Nastala oštećenja prilikom korištenja dvorane i ostalog prostora Škole koje korisnici uzrokuju, korisnici su dužni ispraviti, tj. nadoknaditi nastalu štetu u roku od 15 dana od nastanka oštećenja, odnosno 15 dana od ispostavljanje fakture od strane Škole, ako je Škola za otklon oštećenja angažirala vanjsku tvrtku.

**Članak 7.**

Prostor i opremu iz članka 2. ovog Pravilnika Škola u pravilu daje na korištenje na jednu godinu putem javnog natječaja koji se objavljuje na službenim mrežnim stranicama Škole.

Iznimno, uz pisanu suglasnost osnivača, Škola može prostor i opremu dati na korištenje i na dulji rok, ako to zahtijeva priroda djelatnosti radi koje se prostor i oprema daje na korištenje i ako to neće ometati redovitu djelatnost Škole.

**Članak 8.**

Minimalna visina naknade za korištenje prostora i opreme iz članka 2. utvrđena je u PRILOGU I. ovog Pravilnika.

Visinu naknade za prostor i opremu koji nisu definirani u PRILOGU I. Pravilnika, a koji se ne koriste kontinuirano tijekom cijele godine, utvrđuje Školski odbor početkom školske godine.

Ugovor o korištenju prostora i opreme iz stavka 2. ovog članka sklapa ravnatelj Škole koji je dužan isti dostaviti osnivaču najkasnije u roku od 5 dana od njegova sklapanja.

**Članak 9.**

Školski odbor, na prijedlog ravnatelja Škole, donosi odluku o raspisivanju javnog natječaja za davanje na korištenje prostora i opreme u vlasništvu Škole.

Odlukom iz prethodnog stavka imenuje se Povjerenstvo za provođenje javnog natječaja (u daljnjem tekstu: Povjerenstvo).

Broj članova Povjerenstva mora biti neparan i sastoji se od najmanje tri člana. Jedan od članova Povjerenstva mora bit član školskog odbora iz reda predstavnika osnivača.

**Članak 10.**

Povjerenstvo provodi sljedeće aktivnosti:

* priprema tekst javnog natječaja i šalje isti na objavu,
* otvara i pregledava pristigle ponude na natječaj,
* sastavlja zapisnik o pregledu i ocjeni ponuda,
* predlaže odluku o odabiru najpovoljnije ponude,
* obavlja ostale poslove u vezi provođenja javnog natječaja.

**Članak 11.**

Javni natječaj provodi se prikupljanjem pisanih ponuda u zatvorenim omotnicama, a rok za dostavu ponuda iznosi najmanje 8 dana od dana objave javnog natječaja na službenim mrežnim stranicama Škole.

Tekst javnog natječaja za davanje na korištenje školskih sportskih dvorana te ostalih školskih prostora i opreme obavezno sadrži:

* podatke o prostoru i opremi (adresa, površina, opis i drugi podaci o prostoru),
* namjena djelatnosti koja se može obavljati u prostoru za vrijeme trajanja korištenja,
* iznos naknade koji ne može biti niži od iznosa utvrđenog člankom 8. ove ovog Pravilnika,
* vrijeme na koje se prostor i oprema daje na korištenje,
* naznaku da Škola zadržava pravo poništenja natječaja ili dijela natječaja, odnosno neprihvaćanja nijedne pristigle ponude bez posebnog obrazloženja,
* rok, način i mjesto dostave pisanih ponuda,
* mjesto i vrijeme otvaranja ponuda i
* navođenje dokumentacije koju je potrebno priložiti uz ponudu.

Pisane ponude dostavljaju se poštom preporučeno ili se neposredno predaju u Školi u zatvorenoj omotnici s naznakom „NE OTVARAJ – PONUDA ZA JAVNI NATJEČAJ ZA KORIŠTENJE ŠKOLSKE SPORTSKE DVORANE/ŠKOLSKIH PROSTORA I OPREME“.

U slučaju neposredne predaje u Školi, ista je dužna ponuditelju potvrditi primitak ponude.

**Članak 12.**

Povjerenstvo otvara i pregledava pristigle ponude i između valjanih ponuda, usporedbom ponuđenih iznosa naknade, zapisnički utvrđuje koju ponudu smatra najpovoljnijom.

Nepravovremene i nepotpune ponude neće se uzimati u razmatranje te će se zapisnički utvrditi njihova nevaljanost.

U slučaju da na javni natječaj za isti školski prostor i opremu pristigne više ponuda s istim iznosom naknade, nadmetanje se nastavlja između tih ponuditelja iskazivanjem većeg iznosa od ponuđene visine naknade u pisanom obliku.

**Članak 13.**

Zapisnik o pregledu i ocjeni ponuda s prijedlogom najpovoljnije ponude Povjerenstvo dostavlja Školskom odboru radi donošenja odluke o davanju na korištenje školskih prostora i opreme ili radi donošenja odluke o poništenju javnog natječaja.

 Odluka o davanju na korištenje ili odluka o poništenju javnog natječaja dostavlja se svim sudionicima javnog natječaja.

**Članak 14.**

Ugovor o korištenju školske sportske dvorane ili drugih školskih prostora i opreme, u skladu s odlukom školskog odbora sklapa ravnatelj Škole.

Rok za sklapanje ugovora o korištenju je najduže trideset dana od dana donošenja odluke o davanju na korištenje.

Ako odabrani ponuditelj odustane od zaključenja ugovora ili ne pristupi njegovom zaključenju, ravnatelj će o istom izvijestiti školski odbor, koji može donijeti odluku o davanju na korištenje sljedećem najpovoljnijem ponuđaču koji ispunjava uvjete iz javnog natječaja ili poništiti javni natječaj.

Škola je dužna voditi evidenciju sklopljenih ugovora o korištenju školske sportske dvorane te ostalih prostora i opreme iz članka 2. ovog Pravilnika.

**Članak 15.**

Ugovor o korištenju obavezno sadrži:

1. podatke o ugovornim stranama,
2. podatke o prostoru i opremi (adresa, površina, opis i dr.),
3. opis djelatnosti koja će se obavljati u prostoru,
4. odredbe o korištenju zajedničkih uređaja i prostorija u zgradi te zajedničkih usluga u zgradi,
5. vrijeme na koje se ugovor sklapa,
6. rok predaje prostora Korisniku,
7. iznos naknade i rokove plaćanja te pretpostavke i način izmjene naknade,
8. odredba o zabrani davanja u podnajam/podzakup,
9. odredba o pravu otkaza ugovora o korištenju ukoliko bi prostor zatrebao Školi za izvođenje nastavnog plana i programa,
10. odredbe o podmirenju troškova nastalih oštećenjem prostora i opreme,
11. odredbe o prestanku ugovora, posebno o otkazu i otkaznim rokovima,
12. odredbu da je Korisnik dužan snositi troškove tekućeg održavanja poslovnog prostora i izvršiti popravak kvarova koje je sam uzrokovao,
13. odredbu da Korisnik nije ovlašten, bez pisane suglasnosti ravnatelja Škole, činiti preinake prostora ili izvoditi radove radi adaptacije prostora,
14. mjesto i vrijeme sklapanja ugovora te potpisi ugovornih strana.

**Članak 16.**

Škola može otkazati ugovor o korištenju školske sportske dvorane ili drugih školskih prostora i opreme u svako doba, bez obzira na ugovorne ili zakonske odredbe o trajanju korištenja, u zakonom propisanim slučajevima ili ako:

* Korisnik onemogući Školi nesmetanu kontrolu korištenja prostora, odnosno ne pruži na uvid svu traženu dokumentaciju,
* Korisnik koristi prostor protivno ugovorenoj namjeni,
* Korisnik u prostoru ne obavlja djelatnost duže od 60 dana bez opravdanog razloga,
* Korisnik korištenjem prostora ometa ostale korisnike u mirnom korištenju iste nekretnine,
* Korisnik izgubi pravo na obavljanje djelatnosti odlukom nadležnog tijela,
* nadležno tijelo donese odluku o prenamjeni, rekonstrukciji ili rušenju prostora danog na korištenje,
* Korisnik u roku od 15 dana od dana primitka pisane opomene ne plati dospjelu naknadu za dva uzastopna mjeseca u bilo kojem razdoblju tekuće godine.

**Članak 17.**

Škola može sadašnjem Korisniku koji u potpunosti izvršava obveze iz ugovora o korištenju, najkasnije 60 dana prije isteka roka na koji je ugovor sklopljen, ponuditi sklapanje novog ugovora o korištenju uz naknadu utvrđenu sukladno članku 8. ovog Pravilnika.

Ako sadašnji Korisnik ne prihvati ponudu iz stavka 1. ovog članka u roku od 30 dana, Škola će raspisati javni natječaj za davanje na korištenje školske sportske dvorane ili ostalih školskih prostora i opreme.

U slučaju da nakon provedenog javnog natječaja tijekom tekuće školske godine Škola raspolaže slobodnim terminima za korištenje školske sportske dvorane ili ostalih školskih prostora i opreme, može na zahtjev zainteresirane osobe odobriti korištenje školske sportske dvorane ili ostalih prostora i opreme uz propisanu naknadu iz članka 8. ovog Pravilnika o čemu se sklapa ugovor uz prethodnu suglasnost osnivača.

**Članak 18.**

Iznimno, uz prethodnu suglasnost osnivača, Škola može školsku sportsku dvoranu te ostali prostor i opremu dati na korištenje bez plaćanja naknade:

* za organiziranje humanitarnih akcija odobrenih od strane nadležnih tijela,
* za organiziranje humanitarnih aktivnosti od strane stalnih prikupljatelja humanitarne pomoći sukladno zakonu,
* za humanitarne aktivnosti koje organiziranju jedinice lokalne samouprave i/ili Krapinsko-zagorska županija.

Također, uz prethodnu suglasnost osnivača, Škola može školsku sportsku dvoranu te ostali prostor i opremu dati na korištenje po nižem iznosu od propisane visine naknade iz članka 8. ovog Pravilnika, a osobito u sljedećim slučajevima:

* za održavanje priredbi, predavanja, savjetovanja, sajmova i ostalih manifestacija koje organiziraju jedinice lokalne samouprave, Krapinsko-zagorska županija, ustanove i trgovačka društva čiji je osnivač ili suosnivač Krapinsko-zagorska županija te udruge koje su registrirane na županijskoj razini za provođenje programa javnih potreba iz područja odgoja i obrazovanja, kulture, sporta, zdravstva i socijalne skrbi,
* za sportske treninge i rekreativne aktivnosti sportskih klubova čiji su korisnici učenici
* za ostale aktivnosti od značaja za Krapinsko-zagorsku županiju.

Zahtjev za korištenje Školi podnosi zainteresirana strana u pisanoj formi uz predočenje relevantnih dokaza za činjenice iz stavka 1. i 2. ovoga članka.

O korištenju prostora i opreme sklapa se ugovor kojim se uređuju međusobna prava i obveze te obveza Korisnika prostora da Školi podmiri troškove redovitog održavanja te materijalnih i financijskih izdataka koji nastanu korištenjem prostora.

Korisnik je dužan poštivati Kućni red Škole.

Ugovor o korištenju iz ovog članka sklapa se za određenu aktivnost, a sklapa ga ravnatelj Škole uz suglasnost školskog odbora.

Ugovor se obavezno dostavlja nadležnom upravnom tijelu osnivača.

**Članak 19.**

Školsko sportsko društvo za rad i aktivnosti koristi prostore škole namijenjene za sportske aktivnosti bez naknade te ima prioritet u njihovu korištenju u odnosu na vanjske korisnike prostora škole kojima se prostor može iznajmiti tek kada se zadovolje potrebe sportskih aktivnosti Školskog sportskog društva.

**Članak 20.**

Ugovori o korištenju školskih sportskih dvorana te ostalog prostora i opreme zaključeni prije stupanja na snagu ovog Pravilnika, ostaju na snazi do isteka vremena na koje su zaključeni.

**Članak 21.**

Ovaj Pravilnik stupa na snagu danom objave na oglasnoj ploč i/web stranici Škole.



KLASA : 011-01/23-01/1

URBROJ: 2140-76-06-23-2

U Petrovskom, 26.4.2023.

 PREDSJEDNICA ŠKOLSKOG ODBORA

 Tina Zorko , dipl.uč.



Ovaj Pravilnik objavljen je na oglasnoj ploči /web stranici Škole dana ­ 27.4.2023. 2023. godine, te je stupio na snagu istog dana .

 RAVNATELJICA
 Andrijana Osredečki, mag.prim.educ

**PRILOG I.**

|  |
| --- |
| **MINIMALNA VISINA NAKNADE****za korištenje školske sportske dvorane te ostalih prostora i opreme****Osnovne škole Antuna Mihanovića Petrovsko** |
| 1. **SPORTSKA DVORANA U ZGRADI ŠKOLE**

a) **5,00 € po satu** - za treninge sportskih klubova članova Športske zajednice Krapinsko – zagorske županije b) **15,00 € po satu** - za manifestacije (priredbe, koncerti, izložbe i sl.)c) **10,00 € po satu** - za ostale korisnike  |
| 1. **OSTALI PROSTORI I OPREMA**

a) **2,00 €** **po m² mjesečno** - za otvoreni prostor za postavljanje kioska i slične namjene bez uračunatih režijskih troškova, b) **100,00 €** **mjesečno** - po automatu za prostor s priključcima na električnu energiju, c) **7,00 €** **po satu** - za korištenje učionice bez informatičke i druge opreme, d) **11,00 €** **po satu** - korištenja učionice uz upotrebu prezentacijske opreme (računalo, projektor i sl.), e) **16,00 €** **po satu** - za korištenje informatičke učionice. |